**שירלי פינטו קדוש** (נולדה ב-15 במרץ 1989, ח' באדר ב' תשמ"ט) היא חברת כנסת לשעבר מטעם רשימת ימינה. פינטו פעילה בקידום זכויות, נגישות ושוויון הזדמנויות לאנשים עם מוגבלות. נמנית בין מייסדי המרכז הישראלי ללימודי חירשות. בדצמבר 2018 מונתה ליועצת לענייני מוגבלויות ונגישות לראש עיריית רמת גן כרמל שאמה הכהן. הצטרפה לימין החדש כמועמדת בבחירות לכנסת ה-21, ה-22, ה-23 וה-24. בכנסת ה-24 הייתה חברה בוועדת הפנים והגנת הסביבה, ועדת החינוך, התרבות והספורט ובוועדת העבודה והרווחה, ויושבת ראש ועדת המשנה לנגישות עירונית וועדת המשנה לחינוך המשלב.

ב-20 באוקטובר 2020 מונתה לצירה מטעם מפלגת "הימין החדש" בקונגרס הציוני העולמי והייתה הצירה החירשת הראשונה בקונגרס.

ביוגרפיה
--------

שירלי פינטו נולדה וגדלה בקריית ים, בת לאב חירש ואם חירשת־עיוורת. אמה היא שחקנית תיאטרון במרכז "נא לגעת". את שנות התיכון עשתה בבית חינוך כרמל זבולון בקיבוץ יגור. פינטו סובלת מלקות שמיעה, דוברת שפת הסימנים הישראלית ויש לה אח שומע, הצעיר ממנה.

את רוב שנות ילדותה בילתה בבית הורי אמה השומעים, לצד הוריה דוברי שפת הסימנים. כך רכשה את שפת הסימנים הישראלית והשפה העברית. מילדותה ראתה את הקושי ואת חוסר ההנגשה השפתית אצל הוריה בחיי היום־יום ומול הרשויות וגם לה היו קשיים יומיומיים עקב חוסר מודעות במרחב הציבורי. כשבגרה, החליטה לפעול לשינוי מציאות זו של אנשים חירשים וכבדי שמיעה.

בצה"ל שירתה במערך הטכני של חיל האוויר כמנהלת פריטים בלהק הציוד בתחום הלוגיסטיקה, המשיכה לשירות קבע, ובשנת 2009 קיבלה אות הצטיינות ממפקד חיל האוויר ואות מצטיינת הנשיא משמעון פרס.

ב-2011, אחרי סיום שירותה הצבאי, פנתה ללימודי תואר ראשון במשפטים (LL.B) במכללה האקדמית נתניה והשתתפה בתוכנית המצוינות של המכללה[דרוש מקור]. במהלך לימודיה השתתפה, במסגרת קורס בדיני עבודה, במשלחת ל-ILO ולאו"ם בז'נבה. ב-2013 הייתה סטודנטית בלשכתו של השופט בנימין ארנון בבית המשפט המחוזי מרכז למשך שנה, במסגרת קליניקת משפט ושיפוט הלכה למעשה מטעם המכללה. ב-2014 התמחתה אצל חברת הכנסת קארין אלהרר וטיפלה בהצעות חוק שהגישה אלהרר, בפניות הציבור אליה וסייעה בהתאמות לאנשים עם מוגבלות.

פינטו התמחתה במשרד עורכי הדין FWMK (פירט, וילנסקי, מזרחי, כנעני). משנת 2016 היא מרצה בקורס "תרגום בבתי משפט ובחקירות משטרה" בלימודי תרגום בשפת הסימנים הישראלית באוניברסיטת בר-אילן.

פעילות ציבורית
--------------

שירלי פינטו (עומדת שביעית) מתארחת בבית הנשיא במפגש מיוחד בסימן "מנהיגות ומוגבלות" בו הוצגו מחקר וסקר אודות עמדות הציבור כלפי מנהיגות של אנשים עם מוגבלות, ינואר 2018
בשנת 2014 הצטרפה לעמותת "שמע" לילדים חירשים וכבדי שמיעה, והועסקה כמדריכה ורכזת פעילות חינוכית בלתי פורמלית. בהמשך מונתה למנהלת המועדון של מחוז גוש דן. לקראת סיום תפקידה כמנהלת המועדון ב-2016, הקימה יחד עם מייסדים נוספים את עמותת המרכז הישראלי ללימודי חירשות, במטרה לקדם את מעמדם של אנשים חירשים וכבדי שמיעה דוברי שפת הסימנים, להביא להכרה בשפת סימנים כשווה לשפה מדוברת, וליצור מודעות לצורך החירשים בנגישות ובקבלה על ידי הציבור הרחב.

בהמשך הקימה את הקמפיין "אני מסמן אני שווה" לשינוי התודעה לחשיבות של שפת הסימנים בציבור, ולקידום חקיקה של שפת הסימנים הישראלית כשפה מוכרת בישראל. תחת קמפיין זה הובילה שבוע מודעות לחירשים בספטמבר 2016, שכותרתו הייתה "אני מסמן אני שלם". בעקבות הקמפיין, אוניברסיטת בן-גוריון בנגב הייתה האוניברסיטה הראשונה בישראל שהכירה בשפת הסימנים הישראלית כשפה רשמית לאנשים חירשים. במרץ 2017 התקיים באוניברסיטת בן-גוריון בנגב טקס שבו העניקה פינטו תעודת הוקרה מהמרכז ללימודי חירשות לנשיאת האוניברסיטה, פרופ' רבקה כרמי, על הכרת האוניברסיטה בשפת הסימנים הישראלית.

ב-2017 יזמה פינטו הצעת חוק להנגשת תשדירי ציבור ממשלתיים בטלוויזיה לשפת הסימנים, בהובלתם של חברי הכנסת עיסאווי פריג' ואיתן כבל.

פינטו העלתה, בתקשורת הכתובה והמשודרת ובוועדות בכנסת, שורת כשלים מהותיים שבהם נתקלו ישראלים חירשים וכבדי שמיעה. כשלים אלה התבטאו בחוסר הנגשה ובחוסר הכרה ציבורית של שפת הסימנים במערכת החינוך, התעסוקה, הבריאות והמשפט.

משנת 2015 פועלת פינטו להידוק הקשר בין ישראל למדינות העולם, למען שיפור הנראות של אנשים חירשים וכבדי שמיעה ולקידום מעמדה של ישראל בתחום. בנובמבר 2017 נבחרה לייצג את ישראל בוועידה של הפדרציה העולמית לחירשים (אנ') בבודפשט בהונגריה. בנאומה בפדרציה, דיברה פינטו על חשיבות השילוב בין כל האנשים החירשים וכבדי השמיעה, בין שהם דוברי שפת סימנים ובין שאינם, כאחד.

בתחילת אוקטובר 2017 פנתה פינטו אל שר הרווחה חיים כץ וביקשה ממנו כי גם בימי חול המועד יופעל שירות הממסר הטלפוני על ידי המכון לקידום החירש. בתחילת דצמבר 2017 השיב כץ שבקשתה התקבלה, והשירות יופעל בימי חול המועד במתכונת של יום עבודה מקוצר.

בפוליטיקה
---------

בבחירות לעיריית רמת גן בשנת 2018 התמודדה פינטו ברשימת "הרמתגנים עם אביהוא" בראשות אביהוא בן משה, אולם לא נכנסה למועצת העיר. לאחר הבחירות מונתה ליועצת ראש העיר לענייני מוגבלויות ונגישות.

לקראת הבחירות לכנסת העשרים ואחת הצטרפה למפלגת "הימין החדש". היא שובצה במקום העשירי ברשימה, אך הרשימה לא עברה את אחוז החסימה.

בנאום בחירות לכנסת העשרים ושתיים תיארה פינטו את תפיסת הימין החברתי שלה. היא פרסמה את עמדותיה, הכוללות השגחה על פעוטונים, אכיפת חקיקה, נגישות לאנשים עם מוגבלות, קידום הנוער בפריפריה, חיזוק מעמד העצמאיים בישראל ודאגה לגיל הזהב. היא שובצה במקום ה-15 ברשימת ימינה ולא נבחרה לכנסת.

ב-3 בדצמבר 2019 ביום הבינלאומי לזכויות אנשים עם מוגבלות, נאם חבר הכנסת מתן כהנא בשם פינטו שהתארחה במליאה, וסיים במשפט בשפת הסימנים הישראלית: "אני מאמינה בכם".

לקראת הבחירות לכנסת ה-23, שובצה במקום התשיעי ברשימת "ימינה" אך לא נבחרה לכנסת.

לקראת הבחירות לכנסת ה-24 שובצה במקום התשיעי ברשימת "ימינה". אחרי התפטרותו מהרשימה של ראש עיריית שדרות אלון דוידי, עלתה למקום השמיני. עם "ימינה" כללה פינטו בקווי היסוד של הממשלה ה-36, כי הממשלה תפעל להעלאת המודעות בקרב האוכלוסייה הכללית לאנשים עם מוגבלות, ותעודד את השימוש בשפת הסימנים. בעקבות התפטרותו מהכנסת של השר לענייני דת מתן כהנא, הושבעה פינטו ב-16 ביוני 2021 כחברת כנסת. ד"ר גרגיי טאפולצאי (אנ'), חבר האספה הלאומית של הונגריה וחבר האיחוד האירופי של החירשים (אנ'), בירך את פינטו בשם האספה בשפת הסימנים הבינלאומית ובשפת הסימנים ההונגרית.

ב-3 באוגוסט 2022 הודיעה על פרישתה ממפלגת הימין החדש בראשות איילת שקד ושלא תתמודד ברשימת המפלגה המאוחדת "הרוח הציונית" בחירות לכנסת ה-25. שלושה שבועות לאחר מכן הודיעה על הצטרפותה לרשימת המחנה הממלכתי ושילובה ברשימת המפלגה לכנסת במקומות המיועדים למפלגת תקווה חדשה. פינטו הוצבה במקום ה-23 ברשימה, והרשימה קיבלה 12 מנדטים לכנסת, על כן לא נבחרה לכנסת העשרים וחמש. עקב פרישת תקווה חדשה מהמחנה הממלכתי פינטו עברה למפלגת כחול לבן חוסן לישראל

פינטו הייתה חברת הכנסת החירשת הראשונה. עקב חירשותה, אושר לה תקן נוסף (מעבר לשלושת העוזרים המגיעים לכל חבר כנסת) של מתורגמנית לשפת הסימנים, אשר נמצאה עימה במליאה, תרגמה עבורה את הדוברים, ותרגמה את דבריה של פינטו לכלל הנוכחים. בנוסף לכך, פינטו הייתה חברת הכנסת הצעירה ביותר בכנסת ה-24.

חיים אישיים
-----------

פינטו נשואה למייקל קדוש, חירש שעלה לישראל מארצות הברית, שחקן ארגון הספורט של החרשים בישראל בנבחרת ישראל בקטרגל. אם לבן ולבת ומתגוררת ברמת גן.

קישורים חיצוניים
----------------

ויקישיתוף מדיה וקבצים בנושא **שירלי פינטו** בוויקישיתוף
* 

* אתר האינטרנט הרשמי של שירלי פינטו
* 

* שירלי פינטו, באתר הכנסת

* שירלי פינטו, ברשת החברתית פייסבוק

* שירלי פינטו, ברשת החברתית אקס (טוויטר)

* שירלי פינטו, ביישום טלגרם

* שירלי פינטו, ברשת החברתית אינסטגרם

* שירלי פינטו, סרטונים בערוץ היוטיוב

* שירלי פינטו, באתר כנסת פתוחה
* הדס בשן, שירלי פינטו: "אם אצטרך – אדפוק על שולחנות". הכירו את הח"כית החירשת הראשונה, באתר את, 5 ביולי 2021
* 'שיחה אישית' עם לוסי אהריש - חברת הכנסת שירלי פינטו, סרטון בערוץ "דמוקרטTV", באתר יוטיוב (אורך: 45:39)

הערות שוליים
------------

1. ↑  אתר עיריית רמת גן - עיריית רמת גן - שירלי פינטו, חירשת דוברת שפת הסימנים, מונתה ליועצת, באתר www.ramat-gan.muni.il (ארכיון)
2. ↑  יאסר ואקד, ‏אושרה הקמת ועדת משנה לנגישות עירונית בראשות ח"כ שירלי פינטו, באתר גלובס, 17 בינואר 2022
3. ↑  חדשות כיפה, ‏שירלי פינטו מונתה לחברה בקונגרס הציוני כנציגת הימין החדש, באתר כיפה, 18 באוקטובר 2020
4. ↑  שירלי פינטו תהיה חברת הכנסת החירשת הראשונה בישראל, בעמוד הפייסבוק של נפתלי בנט, 8 בינואר 2019 (אורך: 1:21 דקות)
5. ↑  איך מנגישים את חנוכה עבור ילד חירש, בעמוד הפייסבוק של שירלי פינטו, 22 בדצמבר 2019 (אורך: 16:39 דקות)
6. ↑  חגי הוברמן. "הקול של בעלי המוגבלויות", *מצב הרוח*, 14 בפברואר 2020, pp. 26–27.
7. ↑  אתר למנויים בלבד רז שכניק, "אומרים שאני גימיק בגלל שאני חירשת. זה משפיל", באתר "ידיעות אחרונות", 19 בנובמבר 2021
8. ↑  בנימין ארנון, באתר הרשות השופטת
9. ↑  גיל קליאן, שירלי פינטו מתמחה במשפטים - "רמת ההכלה במשרד גבוהה", באתר כלכליסט, 4 בינואר 2017
10. ↑  התוכנית להכשרת מתורגמנים לשפת הסימנים(הקישור אינו פעיל, 14.6.2021), אוניברסיטת בר-אילן
11. ↑  קרני אלדד, ‏בקרוב בישראל? מאבק להפיכת שפת הסימנים לשפה רשמית, בעיתון מקור ראשון, 11 ביולי 2018
12. ↑   שבוע המודעות לחרשים 2016, 18 בספט' 2016, סרטון באתר יוטיוב;  
שירלי פינטו, לדעת לבד מתי מגיע תורי, באתר ynet, 20 בספטמבר 2017
13. ↑  פינטו מעניקה תעודת הוקרה לנשיאת אוניברסיטת בן גוריון, בעמוד הפייסבוק של שירלי פינטו, 28 במרץ 2017
14. ↑  גם בפרסומות בטלוויזיה יופיעו כתוביות לטובת חירשים וכבדי שמיעה, באתר הכנסת, 25 ביולי 2016;  
אתר למנויים בלבד לי ירון, לשכת הפרסום הממשלתית נגד הנגשה לשפת הסימנים: ציבור השומעים ייפגע, ייווצר עומס ויזואלי, באתר הארץ, 14 בספטמבר 2017
15. ↑   מצבם של אנשים חרשים בישראל, בביצוע שירלי פינטו, סרטון באתר יוטיוב (אורך: 1:44);  
רויטל בלומנפלד‏, "כאילו אנחנו אוויר": מאות אלפי חירשים לא זוכים למתורגמן בטיפול הרפואי, באתר וואלה!‏, 19 בספטמבר 2017;  
 קלמן–ליברמן, שירלי פינטו על הנגשת מערכת החינוך לחירשים, 28 באוגוסט 2017, סרטון באתר יוטיוב (אורך: 6:02);  
 כאן ועכשיו – שש כלכלי עם קרן אוזן, 28 באוגוסט 2017, סרטון באתר יוטיוב (אורך: 4:53);  
אביב לביא, שנת הלימודים החלה – אולם כיתות עבור ילדים כבדי שמיעה טרם הונגשו, באתר גלי צה"ל, ‏25 בספטמבר 2017;  
שירלי פינטו, שפת הסימנים: הדרך שלנו ללמוד, באתר ישראל היום, 6 בספטמבר 2017
16. ↑  הודעת פינטו על השתתפותה בוועידה בבודפשט, בעמוד הפייסבוק של שירלי פינטו, 4 בנובמבר 2017 (אורך: 0:27)
17. ↑  לפני כולם, הסברה יוצאת דופן: ייצוג ישראלי בקונגרס העולמי לחירשים, באתר ערוץ 20, 16 בנובמבר 2017(הקישור אינו פעיל, 14.6.2021)
18. ↑  איחוד בין דוברי שפת הסימנים ובין שאינם דוברי שפת הסימנים, בעמוד הפייסבוק של שירלי פינטו, 11 בנובמבר 2017 (אורך: 0:14)
19. ↑  תרגום ותמלול מרחוק, באתר המכון לקידום החרש בישראל, ‏יוני 2017
20. ↑  שירותי התרגום מרחוק יעבדו גם בחול המועד, בעמוד הפייסבוק של שירלי פינטו, 6 בדצמבר 2017
21. ↑  נועם (דבול) דביר, החירשת הראשונה במועצת העיר?, באתר ישראל היום, ‏2 באוקטובר 2018
22. ↑  שמחה ונרגשת להתמודד בבחירות לכנסת ה-21 מטעם מפלגת "הימין החדש" בראשות איילת שקד ונפתלי בנט, בעמוד הפייסבוק של שירלי פינטו, 9 בינואר 2018 (אורך: 5:09 דקות).
23. ↑  לראשונה: מתמודדת חירשת בבחירות לכנסת, באתר ערוץ 7, 8 בינואר 2019
24. ↑  איך זה שאני ימנית וגם חברתית?, בעמוד הפייסבוק של שירלי פינטו, 14 ביולי 2019 (אורך: 1:48 דקות).
25. ↑  בוקר אחד, בעמוד הפייסבוק של שירלי פינטו, 12 באוגוסט 2019
26. ↑  אנשים עם מוגבלויות צריכים לקבל את ההזדמנויות שדרכם יוכלו להשתלב באופן מלא בחברה הישראלית, בעמוד הפייסבוק של שירלי פינטו, 4 בדצמבר 2019 (אורך: 4:35 דקות)
27. ↑  דניאל דולב, טל שלו, יקי אדמקר‏, יום לסגירת הרשימות: תקווה חדשה נרשמה, העבודה וחולדאי ממתינים, באתר וואלה!‏, 3 בפברואר 2021
28. ↑  עמית סגל, ‏אלון דוידי מימינה לא יושבע לכנסת: "החלטתי לחזור לעיריית שדרות, מאמין בבנט", באתר ‏מאקו‏, 5 באפריל 2021
29. ↑  קווי יסוד של הממשלה ה-36, בעמוד הפייסבוק של שירלי פינטו, 11 ביוני 2021
30. ↑  יקי אדמקר‏, 13 ח"כים חדשים הצהירו אמונים במליאה, בהם חברת הכנסת החירשת הראשונה, באתר וואלה!‏, 16 ביוני 2021
31. ↑  The first deaf parliamentarian in the Israeli parliament, בעמוד הפייסבוק של Gergely Tapolczai, ‏14 ביוני 2021, "הלו שירלי פינטו, בראבו! אני מאוד שמח לראות שנכנסת לפרלמנט הישראלי (הכנסת). כאן הפרלמנט ההונגרי, ואני פה משכבר. בהצלחה בכניסתך לפרלמנט הישראלי, איחולים ועשי חייל!"
32. ↑  חזקי ברוך, שירלי פינטו לא תתמודד במפלגת "הרוח הציונית" של שקד, באתר ערוץ 7, 3 באוגוסט 2022.
33. ↑  בנצי רובין, ‏מצאה מפלגה חדשה: שירלי פינטו מצטרפת לגנץ וסער, באתר "סרוגים", 22 באוגוסט 2022.
34. ↑  דקלה שחף, מהילדות בביאליק ועד לכנסת: "לכולם היה ברור ששירלי פינטו נועדה לגדולות", באתר mynet‏ קריות, 25.06.21